ONLINE ALAT ZA AUTOMATSKO KREIRANJE ZAHTJEVA ZA SLOBODAN PRISTUP INFORMACIJAMA

Tehničke specifikacije

Transparency International u Bosni i Hercegovini (TI BiH) i Udruženje Vaša prava BiH (VPBiH) raspisuju javni poziv za izbor kompanije za razvoj online alata za generisanje zahtjeva za slobodan pristup informacijama (FOIA). Ovaj alat će služiti građanima, medijima i organizacijama civilnog društva za automatsko kreiranje FOIA zahtjeva, te pružanje relevantnih informacija o njihovim pravima na pristup informacijama i korištenje zakonskih prava za traženje pravne zaštite.

Alat "FOI Generator" je se kreira sa ciljem da korisnicima omogući jednostavno i intuitivno kreiranje zahtjeva za slobodan pristup informacijama kroz nekoliko koraka. Korisnik će biti vođen kroz proces unosa potrebnih informacija, a alat će automatski generisati zahtjev koji korisnik može preuzeti u PDF formatu, odštampati, potpisati i poslati na odgovarajuću adresu. Alat automatski uključuje sve potrebne detalje kao što su adresa institucije, datum i relevantni zakonski osnov.

Ovaj alat je osmišljen da pojednostavi proces kreiranja zahtjeva za slobodan pristup informacijama, automatski uključujući sve potrebne podatke i omogućavajući korisnicima da jednostavno preuzmu, štampaju i pošalju svoje zahtjeve.

## 1. Ciljevi i Funkcionalnosti

Alat će omogućiti korisnicima:

* Automatsko generisanje Zahtjeva građana za slobodan pristup informacija od javnih organa na temelju unosa potrebnih informacija.
* Izbor organa od kojeg se traže informacije iz unaprijed definisanog registra institucija sa adresom i potrebnim detaljima. Navedeni detalji sa registrom dostupnih organa i njihovim adresama će biti dostavljen od strane naručioca u tabelarnom prikazu.
* Automatsko praćenje rokova za slanje urgencija i žalbi na osnovu generisanih zahtjeva i slanje podsjetnika korisnicima koji su izabrali tu mogućnost o njihovim pravima u slučaju nedobijanja odgovora.
* Kreiranje, pregledanje, prepravljanje i prilagođavanje urgencija i žalbi prije preuzimanja i štampanja.
* Dobijanje pravne pomoći od strane projektnih partnera (TI BiH i VPBiH) u slučaju potrebe za pripremom i slannjem zahtjeva.
* Poštovanje GDPR propisa i zaštitu privatnosti korisnika.
* Prikaz promotivnog materijala, edukativnog sadržaja (foto, video, tekst), izvještaja i ostalih relevantnih sadržaja za oblast slobode pristupa informacijama kao i korišćenja alata i upoznavanje građana sa pravima iz ove oblasti.

## 2. Tehničke Specifikacije

* **Platforma**: Alat treba biti web-based i kompatibilan sa svim modernim web preglednicima.
* **Tehnologije**: Prednost će biti data tehnologijama koje su open-source rješenja te koje omogućavaju visok stepen kontrole nad samim proizvodom naručiocu. Ponuđači mogu predložiti i druge tehnologije koje smatraju pogodnijima za implementaciju projekta.
* **GDPR usklađenost**: Alat mora biti u potpunosti usklađen sa GDPR regulativama, uključujući pravila EU i zakone u BiH u pogledu zaštite privatnosti korisnika.
* **Jezici i pisma**: Alat treba biti dostupan na zvaničnim jezicima u BiH (bosanski, hrvatski, srpski) te po mogućnosti podržavati ćirilično i latinično pismo.
* **Analitika**: Alat treba omogućiti jednostavno povezivanje sa Google Analytics i drugim alatima za praćenje posjeta koje koristi naručioc (TI BiH i VPBiH).
* **Sigurnost**: Alat mora ispunjavati visoke standarde sigurnosti podataka, uključujući SSL enkripciju i ostale standarde koji omogućavaju visok stepen zaštite identiteta korisnika alata i sprječavaju moguće zloupotrebe sistema.

## 3. UI/UX Dizajn

Uz tehničku dokumentaciju dostavlja se i *mockup* koji prikazuje željeni izgled UI/UX rješenja kom bi trebalo težiti. Predloženi izgled UI/UX rješenja služi kao vodilja **ali ne i ograničenje**. Ukoliko ponuđač smatra da se određeni dijelovi dizajna mogu prilagoditi specifičnim potrebama i vrsti projekta kao i prirodi podataka koji se prikazuju, takvi prijedlozi su dobrodošli.

Svi vizuelni elementi dizajna bi trebalo da su rađeni po mobile first principu, ukoliko je moguće, odnosno da su maksimalno prilagođeni korišćenju na uređajima različite veličine ekrana.

## 4. Implementacija i održavanje

* **Rok za implementaciju**: Rok za završetak i implementaciju alata je 60 dana od datuma potpisivanja ugovora (može se promijeniti).
* **Hosting**: Ponuda bi trebalo da sadrži i uslugu zakupa domena i hostinga za vrijeme trajanja garantnog roka, kao i cijenu zakupa domene i hostinga nakon isteka garantnog roka.
* **Održavanje i podrška**: Trajanje garantnog perioda je 24 mjeseca od potpisivanja izvještaja o primopredaji. Garantni period podrazumijeva mogućnost izmjene bilo kog dijela sistema i otklanjanje eventualnih grešaka i nedostataka uočenih u radu. Detalje održavanja, ispravljanja nedostataka i dodavanja novih funkcionalnosti nakon ovog perioda ponuđač će navesti u ponudi, zajedno sa jasno i razgovjetno naznačenim cjenovnikom i načinom obračuna cijene koštanja takve usluge.

## 5. Dokumentacija i obuka

**Dokumentacija**: Ponuđač je dužan dostaviti detaljnu tehničku i korisničku dokumentaciju koja je potrebna za korišćenje i održavanje alata.

**Obuka**: U sklopu ponude je potrebno obezbijediti uslugu obuke za administratore i korisnike alata.

## 6. Opis UI/UX rješenja

### Stranica 1: Početa stranica

**Funkcionalnost**: Korisnika dočekuje početna stranica sa jasno definisanim opcijama za kreiranje zahtjeva, slanje urgencije ili žalbe. Ovdje se korisniku objašnjava svrha alata i pruža mogućnost da započne proces.

**Opcije**:

* "ZAHTIJEVAM INFORMACIJE"
* "POŠALJEM UREGENCIJU"
* "PODNESEM ŽALBU"
* "NISAM SIGURAN/NA"

**Informacije**: Kratak opis svake opcije i linkovi do dodatnih informacija o projektu, uslovima korišćenja i kako do informacija.

### Stranica 2: Kontaktiranje pravne pomoći

**Funkcionalnost**: Korisnicima je omogućeno da unesu svoj problem u polje za unos teksta i dobiju pravnu pomoć od stručnjaka.

**Opcija**: Izbor organizacije kojoj se želi obratiti za pomoć.

### Stranica 3: Privatnost i podsjetnici

**Funkcionalnost**: Korisnici mogu birati između anonimnog podnošenja zahtjeva ili ostavljanja svojih kontakt podataka za primanje obavještenja i podsjetnika.

**Opcije:**

* "POŠALJI MI PODSJETNIKE ZA POSTUPANJE"
* "KREIRAJTE ZAHTJEV ANONIMNO"

**Informacije**: Linkovi na detaljno objašnjenje kako će se rukovati njihovim podacima u skladu sa GDPR regulativama.

### Stranica 4: Izbor Institucije

**Funkcionalnost**: Korisnici biraju instituciju kojoj žele poslati zahtjev iz unaprijed definisanog registra institucija ili koriste polje za pretraživanje.

**Opcije**: Lista institucija sa primjerima i polje za pretraživanje. Alat automatski uključuje adresu institucije i relevantne zakonske odredbe u generisani dokument.

### Stranica 5: Opis zahtjeva

**Funkcionalnost**: Korisnici unose detaljne informacije koje traže od javnog organa, uz savjete za precizno navođenje traženih informacija.

**Polje za unos**: Polje koje omogućava korisnicima unos teksta zahtjeva.

**Primjeri**: Korisnicima su pruženi linkovi na dokumenta koji služe kao primjeri za pisanje zahtjeva koji pomažu korisnicima da sastave svoj zahtjev.

### Stranica 6: Unos ličnih podataka

**Funkcionalnost**: Unos podataka o podnosiocu zahtjeva i adresi na koju žele da dobiju odgovor.

**Polja za unos:**

* "IME I PREZIME"
* "ADRESA, MJESTO, POŠTANSKI BROJ"
* "E-MAIL"
* "BROJ TELEFONA"

**Privatnost**: Informacije o tome kako će se podaci koristiti u skladu sa Zakonom o zaštiti privatnosti.

### Stranica 7: Pregled i preuzimanje dokumenta

**Funkcionalnost**: Izbor opcija za pregled, preuzimanje, štampanje i slanje generisanog zahtjeva.

**Opcije**:

* "PROVJERI PODATKE"
* "OSTAVI KOMENTAR"
* "PREUZMI DOKUMENT"

### Stranica 8: Format zahtjeva

**Funkcionalnost**: Prikaz primjera generisanog zahtjeva sa automatski uključenim podacima kao što su adresa institucije, datum i zakonski osnov. Na primjeru su vizuelno naznačena polja i sadržaj koji je korisnik unio u prethodnim koracima. Vizuelno naznačena polja se mogu mijenjati i dorađivati po željama korisnika.

**Opcije**: "PREUZMI" i "NAZAD"

### Stranica 9: Informacije o alatu, uslovi korišćenja i opis projekta

**Funkcionalnost**: Opis FOI Generator alata, njegovih tvoraca i svrhe.

### Stranica 10: Koraci za dobijanje informacija

Funkcionalnost: Detaljan opis koraka i procedura za dobijanje informacija sa pratećim materijalima (video, foto, infografika)

### Stranica 11: FAQ i detalji

**Funkcionalnost**: Odgovori na najčešća pitanja korisnika. Ponuđen je set predefinisanih pitanja koja opisuju scenarija sa kojima bi se mogli korisnici susresti prilikom traženja informacija od javnog značaja

### Stranica 12

**Funkcionlanost:** Dio sekcije o projektu treba da sadrži kratke informacije o projektu, donatoru i implementatorima projekta sa svim relevantnim podacima o organizacijama koje provode projekta i o doantoru, uključujući kontakt podatke

### Stranica 13 i dalje

**Funkcionalnost:** Stranice koje omogućavaju pregled promotivnog materijala kao i edukativnog sadržaja u obliku kratkih tekstova, video snimaka/animacija, infografika i ostalog sadržaja koji ima za cilj objašnjenje načina rada alata i procedura dobijanja informacija od javnog značaja, te stranice koje prikazuju najnovije izvještaje, analize i publikacije vezane za oblast slobode pristupa informacijama.

-----